Birthe Skaarup (DF), 1998-04-02:
Ifølge restaurationsloven er det forbudt restauranter og andre serveringssteder med alkoholbevilling at servere eller lade servere stærke drikke til personer, der ikke er fyldt 18 år.
Derfor mener vi i Dansk Folkeparti, at det lovforslag, som vi skal behandle her i dag om forbud mod butikssalg af alkohol til børn under 15 år, har nogle gode intentioner, også når vi ser på, hvad der er af anden lovgivning, hvor der er sat aldersgrænser, eksempelvis fyrværkeriloven og færdselsloven.
Man kan ikke køre knallert, når man ikke er fyldt 16 år, og et barn under 6 år må ikke cykle alene.
Også andre steder er der restriktioner, f.eks. når børn skal leje film.
For mange unge mennesker er det blevet en hverdagsforeteelse at drikke øl eller spiritus.
En fredag eller en lørdag aften, hvor unge mennesker samles ude i byen til fest, kan for mange ikke være nogen god aften
, såfremt de ikke har indtaget et vist kvantum spiritus, forinden festen begynder.
Ja, nogle synes ligefrem, det er en dårlig dag, hvis de ikke har fået den daglige øl.
Det viser sig også, at mange europæiske lande har indført restriktioner for butikssalg af alkohol til børn, men spørgsmålet er, om vi skal gøre det samme her i Danmark.
Er det ikke forældrenes ansvar? Vi vil godt påpege, at den forebyggende indsats er meget vigtig, og at man i folkeskolen målretter oplysningskampagner, som andre også har været inde på.
Man kunne gøre det i lighed med, hvad man gør på arbejdspladser, der har indført alkoholpolitik.
Det kunne man også gøre på ungdomsuddannelserne og andre steder, hvor de unge færdes.
Men også det forebyggende arbejde i folkeskolen bør intensiveres, eventuelt via skolebestyrelserne, der kan tage initiativer over for forældrene.
Når skolebestyrelserne gerne vil have mere kompetence, kan de her virkelig gå ind og målrette sådan et alkoholforbud til de unge mennesker.
Endvidere må restaurationslovens regler om forbud mod udskænkning af alkohol til unge mennesker under 18 år indskærpes.
Vi i Dansk Folkeparti ønsker, at enhver skal have sin personlige frihed i behold, men vi vil se med milde øjne på, at også Erhvervsministeriet præciserer og skærper markedsføringsprincipperne for alkohol, specielt dem, som er rettet mod børn og unge.
Som konsekvenserne er i øjeblikket, kan ethvert barn forsyne sig med alkohol fra detailbutikkerne, og på den baggrund kan vi naturligvis også se, hvad det kan føre med sig af dårligdomme, såfremt man ikke via lovgivningen præciserer nogle ting over for de unges tiltagende alkoholindtag.
Men der er også nogle minusser ved det her lovforslag, bl.a. at det er de ansatte i detailhandelen, som skal håndhæve dette forbud.
Butiksindehaverne skal faktisk også, som en anden ordfører sagde her fra talerstolen, forlange at se legitimation, såfremt de har mistanke om, at der er en person under 15 år, der vil købe alkohol.
Billedlegitimation eksisterer ikke i dag, og det gør det temmelig vanskeligt at kontrollere, om en køber er over eller under 15 år.
Et andet minus i det her lovforslag er, at butiksindehaverne kan idømmes bøde, såfremt de sælger alkohol til unge under 15 år.
Vi træder lidt vande i Dansk Folkeparti med det her forslag, for vi mener, at det altovervejende er forældrenes ansvar, og det skal påpeges.
Men vi følger naturligvis udvalgsarbejdet og møder gerne op og hører på alle de gode argumenter, der er for lovforslaget.